CERERE DE PROIECTE

A 4-a ediție a concursului de bune practici privind orașul durabil, destinat colectivităților locale din România

**Data limită de depunere a dosarelor: vineri, 17 iunie 2022 (inclusiv)**

**Anunțarea rezultatelor selecției: marți, 5 iulie 2022**

Concursul „Orașe durabile”, organizat de Ambasada Franței în România, dorește să sprijine inițiativele și bunele practici apărute în cadrul **colectivităților locale din România** care se înscriu în **dinamica dezvoltării durabile și a tranziției ecologice.** Cele trei ediții precedente ale acestui concurs, în 2018, 2019 și 2021, au ilustrat importanța acordată conceptului de oraș durabil, din ce în ce mai prezent în dezbaterile politice și societale. Noțiunea de oraș durabil se referă la obiective sociale, economice și de mediu, dorind să asigure respectarea principiilor dezvoltării durabile, luarea în considerare a aspectelor legate de mobilitate, oferirea de servicii publice de proximitate și îmbunătățirea calității vieții locuitorilor.

În Franța, precum și în România, tranziția ecologică este o prioritate conform Obiectivelor de dezvoltare durabilă, Acordului de la Paris încheiat pe 12 noiembrie 2015 și politicilor europene înscrise în noua ordine ecologică. Mecanismul financiar pentru redresare și reziliență, inițiat în cadrul Planului de redresare a Europei, plasează, printre altele, orașul durabil ca instrument al tranziției verzi, în centrul politicilor publice europene.

În acest context, Ambasada Franței în România continuă să sprijine colectivitățile locale din România angajate în promovarea soluțiilor durabile și ecologice care corespund conceptului de oraș durabil. Astfel, prezenta cerere de proiecte își propune să pună în valoare inițiativele colectivităților locale din România implicate în dezvoltarea durabilă și în tranziția ecologică prin acțiunile lor în domeniile: 1) gestionarea deșeurilor, eficacitate energetică și economie circulară; 2) mobilitate urbană; 3) apă și canalizare; 4) reconversie urbană și reabilitarea patrimoniului.

\* \* \*

## Structuri eligibile

Cererea de proiecte se adresează **colectivităților locale din România**: *județe, municipii, orașe, comune* care au realizat sau vor iniția un proiect inovator legat de dezvoltarea durabilă a teritoriului lor. În cadrul acestei cereri, colectivitățile locale vor putea depune proiecte efectiv realizate (în perioada 2018-2022), în curs de realizare sau care sunt suficient de mature pentru a beneficia de cofinanțare europeană.

Colectivitățile locale pot intra în această competiție în una din cele două categorii:

1. Orașe și comune;
2. Județe șimunicipii.

Se va desemna o colectivitate câștigătoare pentru fiecare din aceste două categorii.

# Teme

Proiectele trebuie să vizeze una dintre temele următoare:

1. Gestionarea deșeurilor, eficacitate energetică și economie circulară;
2. Mobilitatea urbană;
3. Apă și canalizare;
4. Reconversia urbană și reabilitarea patrimoniului.

Proiectele prezentate trebuie să se înscrie într-o abordare strategică care să permită concilierea obiectivelor de dezvoltare durabilă cu cele ale dezvoltării economice și sociale. Proiectele vor fi evaluate în funcție de originalitatea, pertinența, fezabilitatea lor tehnică și economică și eficiența lor în raport cu teritoriul la care se raportează.

Colectivitățile declarate câștigătoare la edițiile precedente (2018, 2019 și 2021) ale concursului „Orașe durabile”, pentru ediția din 2022 nu vor putea depune dosare pe aceeași temă pentru care au fost deja premiate.

* + **1) Gestionarea deșeurilor, eficacitate energetică și economie circulară;**

Implementarea mecanismelor care asigură gestionarea durabilă a resurselor presupune reducerea surselor de poluare (din aer, apă, spații naturale), inovații energetice și tratarea optimă a deșeurilor.

Tema „**Gestionarea deșeurilor, eficacitate energetică și economie circulară**” se referă la proiecte care implică reducerea amprentei de mediu în orașe, raționalizarea consumului de energie și utilizarea sporită a energiei regenerabile.

În evaluarea lor se va ține cont de activitățile de termo-modernizare a clădirilor, de sprijinul pentru construcțiile cu un consum redus de energie și de investițiile în reducerea pierderilor energetice (rețea de încălzire, optimizarea consumului, producția de energie verde, conservarea resurselor, autonomie energetică). În ceea ce privește gestionarea deșeurilor, juriul va lua în considerare și investițiile publice în soluții de colectare, recuperare și reutilizare a deșeurilor.

* **2) Mobilitatea urbană**

Confruntate cu provocările inerente dezvoltării durabile și amenajării teritoriilor, pentru colectivitățile teritoriale garantarea unei strategii de mobilitate durabilă și a calității transportului urban reprezintă un obiectiv important.

Tema „**Mobilitate urbană**” se referă la implementarea de sisteme de mobilitate mai fluide, mai puțin poluante și mai adecvate nevoilor locuitorilor din teritoriul respectiv.

În alegerea câștigătorului, juriul va avea în vedere proiectele care urmăresc promovarea de tehnologii curate, inovatoare (vehicule ecologice), de politici care comportă stimulente (promovarea mobilității nemotorizate, valorificarea transportului în comun), de strategii de reamenajare a spațiului urban (piste ciclabile, zone pietonale, etc.).

* + **3) Apă și canalizare**

Orașele se confruntă cu probleme de acces la resursele de apă și de protecție a pânzei freatice. Urbanizarea și agricultura intensivă reprezintă provocări majore pentru sectorul de apă și canalizare. Îmbunătățirea serviciilor oferite locuitorilor este esențială pentru bunăstarea populației și pentru conservarea resurselor de apă potabilă.

Tema „**Apă și canalizare**” se referă la îmbunătățirea accesului la aceste servicii și la sensibilizarea populației cu privire la cât de limitate sunt resursele de apă.

În alegerea câștigătorului, juriul va avea în vedere proiectele care urmăresc protecția apelor și reducerea poluării resurselor, măsurile de minimizare a pierderilor de apă în rețelele de alimentare cu apă, extinderea rețelelor de apă, investițiile în sistemele de colectare și tratare a apelor uzate, amenajarea și exploatarea râurilor.

* **4) Reconversia urbană și reabilitarea patrimoniului**

Amenajarea durabilă a teritoriului trebuie să pună în valoare siturile istorice și să țină cont de aspectele funciare. Dacă, pe de o parte, zonele industriale și-au pierdut destinația originală și s-au transformat în spații neglijate și poluate, pe de alta, conceptul de oraș durabil implică o reflecție pentru utilizarea rațională a spațiului urban.

Tema „**Reconversie urbană și reabilitarea teritoriului**” se referă la proiecte care au permis o valorificare a siturilor industriale sau a clădirilor publice, dar și la proiecte de valorificare a patrimoniului prin proiecte culturale și de dezvoltare turistică.

1. **Conținutul dosarului**

Dosarul trebuie să cuprindă **formularul de candidatură** alăturat, completat cu informații sintetice despre colectivitate, proiect și bugetul acestuia.

O colectivitate locală poate depune mai multe dosare de candidatură cu condiția ca acestea să se refere la teme diferite ale concursului.

Participanții la concurs se angajează să completeze formularele aferente competiției cât mai fiabil și precis posibil. Falsificarea informațiilor poate duce la descalificarea cererii.

1. **Procedura de selecție și premiile**

Un juriu format din experți și reprezentanți ai instituțiilor române și ai Ambasadei Franței va selecționa câte o colectivitate locală câștigătoare pentru fiecare dintre cele două categorii:

1. **Orașe și comune;**
2. **Județe și municipii.**

Membrii juriului vor desemna câștigătorii pe baza informațiilor cuprinse în formularele de concurs. Deciziile juriului nu pot face obiectul unui recurs.

Selecția proiectelor se va realiza pe baza următoarelor criterii:

* adecvarea cu cele patru teme prioritare ale cererii de proiecte și încadrarea într-o abordare strategică de dezvoltare durabilă;
* realizările reale sau prevăzute ale colectivității locale în una din cele patru teme menționate mai sus;
* caracterul inovator, original, realist și durabil al proiectului propus, ținând cont de scara teritorială la care se raportează;
* gradul de precizie a proiectului (obiective, beneficiari, buget, rezultate etc.);
* calitatea dosarului și amploarea parteneriatului, a consultării publice și a comunicării cu toate părțile interesate (locuitori, asociații, antreprenori, autorități publice, etc.) în conceperea și implementarea proiectului;
* o atenție aparte va fi acordată proiectelor care prevăd schimburi de experiență și de expertiză cu colectivități și autorități publice franceze.

La finalul selecției, juriul va reține 2 proiecte câștigătoare.

Colectivitățile locale câștigătoare vor beneficia de:

* acoperire mediatică și recunoașterea proiectului lor la scară națională;
* facilitarea contactului cu parteneri francezi implicați în proiecte și demersuri similare;
* și – sub rezerva evoluției condițiilor sanitare – organizarea unei călătorii de studii în Franța, în colectivități de referință din punct de vedere „orașe durabile”.

|  |
| --- |
| **Dosarele trebuie transmise până cel târziu vineri, 17 iunie 2022 pe adresa** gouvernance@institutfrancais.roTel: 00 40 3 74 125 263Vor fi analizate doar acele dosare pentru care se va fi trimis confirmare de primire.  |